เคเคพร็อพฯคืนกำไรผู้ลงทุน35สต.
อสังหาฯ ฟื้น “KK Prop” เตรียมคืนกำไรผู้ลงทุนอีก 35 สตางค์/หน่วย
7 ส.ค. 2555

อสังหาฯ ฟื้น “KK Prop” เตรียมคืนกำไรผู้ลงทุนอีก 35 สตางค์/หน่วย
นายศุภกร สุนทรกิจ กรรมการผู้จัดการ บริษัทหลักทรัพย์จัดการกองทุน (บลจ.) เกียรตินาคิน เปิดเผยว่า ช่วงครึ่งปีแรกผลการดำเนินงานของกองทุนรวมอสังหาริมทรัพย์ส่วนใหญ่ปรับตัวดีขึ้นต่อเนื่อง ผลจากบริษัทในกลุ่มอสังหาริมทรัพย์เริ่มกลับมาทำรายได้ได้ตามปกติหลังจากน้ำท่วม รวมถึงการเติบโตของอัตราค่าเช่าที่ยังมีโอกาสปรับตัวสูงขึ้นจากอุปสงค์ในตลาดที่เพิ่มขึ้น ทำให้กองทุนรวมอสังหาริมทรัพย์ยังจ่ายเงินปันผลให้ผู้ลงทุนได้ในอัตราที่ดี
สำหรับกองทุนเปิดเคเค พร็อพเพอร์ตี้ เซคเตอร์ ฟันด์ หรือ KK Prop ซึ่งลงทุนในกองทุนรวมอสังหาริมทรัพย์ทั้งในและต่างประเทศก็สร้างผลตอบแทนได้ดี นอกจากปันผลที่ได้รับจากกองทุนอสังหาริมทรัพย์ที่ลงทุนแล้วยังสามารถทำกำไรจากการซื้อขายหน่วยลงทุนได้ ซึ่งที่ผ่านมาราคาหลายกองทุนปรับตัวสูงขึ้นเฉลี่ยจากต้นปี 20% 
“บริษัทจะรับซื้อคืนหน่วยลงทุนอัตโนมัติหน่วยลงทุนละ 0.35 บาท หรือประมาณ 3.5% ของมูลค่าหน่วยลงทุนเริ่มแรกที่ 10 บาท ซึ่งเป็นการรับซื้อคืนอัตโนมัติเป็นครั้งที่ 2 จากเดือน พ.ค. ซื้อคืนในอัตราเดียวกัน จากกำหนดไว้ไม่เกินปีละ 4 ครั้ง” นายศุภกร กล่าว
ทั้งนี้ KK Prop ลงทุนในกองทุนอสังหาริมทรัพย์ทั้งในและต่างประเทศ ปัจจุบันเน้นกองทุนอสังหาริมทรัพย์ในประเทศ แต่มีการลงทุนในกองทุนรวมอสังหาริมทรัพย์ในประเทศสิงคโปร์ ซึ่งมีส่วนทำให้กองทุนสร้างผลตอบแทนที่ดี ตั้งแต่ต้นปีราคากองทุนอสังหาริมทรัพย์ (REIT) ในประเทศสิงคโปร์ ดีดตัวสูงขึ้นเฉลี่ยถึง 25% ซึ่งสะท้อนมาจากอัตราค่าเช่าที่สูงขึ้น
“ตอนนี้กองทุนมีขนาดสินทรัพย์ 750 ล้านบาท จากเริ่มต้นที่ 500 ล้านบาทและยังไม่มีแผนขยายเงินลงทุนเพิ่มอีกครั้งในขณะนี้ โดยจะขอจัดพอร์ตของกองทุนเพื่อสร้างผลตอบแทนที่ดีที่สุดกับผู้ลงทุนปัจจุบันก่อน”นายศุภกร กล่าว